בית ההשקעות מור סיים את הרבעון השני עם צמיחה בנכסים וצניחה ברווח התפעולי והרווח הנקי, אך המשקיעים לא מתרגשים מכך. מהדו"חות שפורסמו ביום חמישי לאחר תום המסחר, עולה כי ההכנסות ברבעון השני עלו ב־7.4% לעומת הרבעון המקביל, ל־44.9 מיליון שקל. צמיחה זו אינה נובעת מעלייה בשווי הנכסים המנוהלים, שאמורים לבוא לידי ביטוי בהכנסות מדמי ניהול, אלא משתי פעילויות שבית ההשקעות הקים לאחרונה: פעילות הברוקראז' שתרמה 3.2 מיליון שקל להכנסות; ופעילות הגמל, שעדיין נמצאת בתחילת דרכה, שתרמה 200 אלף שקל. ההכנסות של מור בינואר־יוני עלו ב־1.4 לעומת התקופה המקבילה, ל־86.1 מיליון שקל.
עם זאת, ההכנסות מהפעילות המרכזית של בית ההשקעות — קרנות הנאמנות — ירדו ב־1.5% ברבעון השני וב־6.4% במחצית הראשונה ל־38.3 מיליון שקל ול־74.2 מיליון שקל בהתאמה. נתון זה נובע מירידה בדמי הניהול הממוצעים שנגבים במגזר זה, והירידה בהכנסות מפעילות זו התרחשה חרף עלייה בהיקף הנכסים. היקף הנכסים המנוהלים בקרנות הנאמנות עלה ב־11.6% ברבעון השני, ל־19.6 מיליארד שקל, שמהווים 86% מכלל הנכסים של מור, שצמחו ב־12.2% ברבעון השני ל־22.8 מיליארד שקל. לפי הדו"חות, נכון לתחילת אוגוסט, נתח השוק של מור בקרנות המסורתיות הגיע ל־10.5% וחצה לראשונה את רף ה־10% .
הרווח התפעולי של בית ההשקעות צנח ב־27.6% לעומת הרבעון המקביל, ל־11.4 מיליון שקל. ירידה זו מיוחסת לעלייה חדה בהוצאות הנהלה וכלליות שעמדו על 14.4 מיליון שקל — זינוק של 61.8% לעומת הרבעון המקביל אז עמדו הוצאות אלו על 8.9 מיליון שקל בלבד. מור מייחסת את הזינוק בהוצאות השכר לעלייה במספר העובדים שמקורה בהרחבת היקף הפעילות וכניסה לתחומי פעילות חדשים. הרווח התפעולי במחצית הראשונה של השנה ירד ב־25.6% לעומת התקופה המקבילה, ל־23.7 מיליון שקל. בעקבות אלו, הרווח הנקי ברבעון השני נחתך ב־36% יחסית לרבעון המקביל ל־6.6 מיליון שקל, זאת לעומת רווח נקי של 10.3 מיליון שקל באפריל־יוני 2018. הרווח נקי של מור במחצית הראשונה של השנה עמד על 13.8 מיליון שקל — ירידה של 32.4% לעומת המחצית הראשונה של 2018.
הוצאות התפעול, השיווק וההנהלה וכלליות צפויות להמשיך לפגוע בתוצאות בית ההשקעות. לפי הצפי של מור, הוצאות אלו צפויות לעמוד השנה על 141-131 מיליון שקל, בעוד שב־2018 וב־2017 הן עמדו על 108 מיליון שקל ועל 93 מיליון שקל בהתאמה. לפי החברה, העלייה בהוצאות אלו היא המחיר שעל בית ההשקעות לשלם כדי להיכנס לתחומי הפעילות החדשים. חרף כל זאת, מניית החברה בתל אביב עלתה היום ב־0.8% לשווי של 319 מיליון שקל. מדובר בתגובה אדישה של השוק, ששלח את מניית בית ההשקעות לירידות של 12.8% לאחר פרסום דו"חות הרבעון הראשון, שבו ההכנסות ירדו ב־4.2%, הרווח התפעולי צנח ב־25.1% והרווח הנקי קרס ב־29%.
לפי התחזית של בית ההשקעות, הוא צפוי לסיים את 2019 עם הכנסות של 186-176 מיליון שקל - מעט מעל ההכנסות של 2018 שעמדו על 168.5 מיליון שקל; והרווח הנקי צפוי לעמוד על 33-23 מיליון שקל — פחות מהרווח הנקי של 2019 שעמד על 37.5 מיליון שקל.
מאז שמור הונפקה בבורסה ב־2017 שוויו עלה ב־29%, כאשר מתחילת השנה שווי בית ההשקעות עלה ב־23.4%. אלטשולר שחם טיפס ב-29% בתוך חודש מאז ההנפקה; אי.בי.אי עלה ב־38%; מיטב דש עלה ב־35%; הלמן אלדובי עלה ב־24.4%; ואנליסט הרחק מאחור עם עלייה של 0.6% בלבד.